
Tartu AASTA

Lõputöö pealkiri
Lühikokkuvõte:
Siia kirjutage oma lõputöö lühikokkuvõte. See võib lühidalt teemasse sisse juhatada, kuid peaks enamikus katma ära Teie lõputöö sisu. Seda lugedes peaks olema üheselt selge, millest Teie lõputöös lugeda võib. Kirjutage eesmärgi, meetodi, tulemuste ja järelduste kohta. Bakalaureusetöö korral võiksid nii eesti kui inglise keeles olevad lühikokkuvõtted mahtuda ühele leheküljele. Magistritöö või vajaduse korral võib eesti ja inglise keeles olevad osad kirjutada eraldi lehekülgedele. Mõelge oma tööd kirjeldavad võtmesõnad ning leidke CERCS kood(id).
Visuaalne kokkuvõte:

Visuaalne kokkuvõte pole kõigil õppekavadel nõutud
Võtmesõnad: Kujundus, paigutus, mall
CERCS:   KOOD Koodi nimi

Thesis Title in English
Abstract:
Write here the abstract of your work. The abstract could provide a brief introduction to the topic but should, in the majority, cover Your thesis work. When reading the abstract, it should become clear what can be read about in the rest of Your thesis. Write about the purpose of the thesis, method(s), results, and findings of Your work. For a bachelor’s thesis, both the Estonian and English abstracts should fit into a single page. For a master’s thesis or when necessary, the Estonian and English sections of this page could be on separate pages. Come up with good keywords for Your work and find your CERCs code(s).
Visual Abstract:

Visual abstract is not required for all curricula
Keywords: Layout, formatting, template
CERCS: CODE Code name in English

[bookmark: _Toc184241288][bookmark: _Toc184241533][bookmark: _Toc184241580][bookmark: _Toc184242068][bookmark: _Toc187940830]Sissejuhatus
Teie lõputöö koosneb tiitellehest, infolehest, visuaalsest kokkuvõttest (vajadusel või soovi korral), sisukorrast, peatükkidest, viidetest ja lisadest. Käesolev mall on aluseks ja annab juhised, kuidas kõiki neid komponente ja lõputööd tervikuna vormistada. Vormistamine on 25% Teie lõputöös hinnatavast, seega on soovitatav varuda selleks piisavalt määral aega.
Siin dokumendis on juhised Microsoft Wordiga vormistamiseks. Selle tarkvara kasutamine ei ole kohustuslik, kuid annab Teile tööriistad korrektselt vormistada. Vastavalt oma soovile võite kasutada ka teisi võimekaid tekstiredaktoreid nagu Apache OpenOffice Writer või Pages. Võite dokumendi koostada ja vormistada ka LaTeX tehnoloogiaga ja selleks on eraldi mall. Juhendajaga koos lõputöö mustandiga tööd tehes olete võib-olla kasutanud Google Docs tarkvara. Kuigi Google Docs on väga hea tööriist mustandiga koostöösõbralikult töötamiseks, ei ole seal paraku piisavalt tööriistu lõputöö korrektseks vormistamiseks. Seega, kui olete jõudnud lõputöö kirjutamisega nii kaugele, et mustandi pealt puhtand teha, tuleks puhtandi vormistamiseks kasutada piisavalt võimekaid tööriistapakette.
Käesolev mall kirjeldab vormistamisega seotud juhiseid Teie töö erinevates komponentides. Siin mallis kirjeldatud juhiseid on mõeldud soovitustena, mis aitavad Teil vormistada oma lõputööd. Konkreetsed, ka vormistusega seotud, reeglid on kirjeldatud Tartu Ülikooli arvutiteaduse instituudis kaitsvate lõputööde nõuete ja hindamise dokumendis, mille uusima versiooni leiate arvutiteaduse instituudi lehelt: https://cs.ut.ee/et/sisu/loputoode-tahtajad-ja-juhendid.
Lisaks vormistuse soovitustele pakub käesolev mall ka mõningaid soovitusi, mida erinevates töö osades kirjutada. Ka lõputöö sisu osas tasub ennekõike pöörduda instituudi nõuete ja hindamise dokumendi poole, kuid loodetavasti ka siin esitatud soovitused aitavad Teid tööd paremini kirjutada.
Sissejuhatuse peatükk peaks avama Teie lõputöö teema ning põhjendama selle olulisust (vaikimisi vastama, miks peaks lugeja Teie tööd edasi lugema). Teema avamise järel tuleks lugejale selgitada, mida Teie töö maailmale pakub, mis probleemi lahendab või küsimustele vastuseid annab. Sissejuhatust lugedes peaks olema selge, mis eesmärgiga olete oma lõputöö teinud. Seejärel, kas sissejuhatuse lõpus või põimituna ülejäänud teksti, tuleks anda ülevaate lõputöö sisupeatükkide ning lisade kohta. Vastavaid peatükke ja lisasid tuleks ka kirjeldamisel ristviidata.
Sissejuhatuse pikkus sõltub teema keerulisusest. Tüüpiliselt piisab bakalaureusetöö korral ühest leheküljest, et teema olulisust, lõputöö eesmärki/panust ja sisu lugejale piisavalt selgitada. Magistritöö puhul on tüüpiliselt vaja paari lehekülge, kuna teemad on komplekssemad ja vajavad pikemat selgitust. Sissejuhatusse võib tehniliselt lisada alampeatükke, kuid pigem ei ole see kasulik. Ideaalis võiks sissejuhatuse peatükk olla sama pikk kui kokkuvõtte peatükk ning nad võiksid omavahel kokku minna (lugedes järjest sissejuhatust ja kokkuvõtet saab väga hea ülevaate tervest tööst). On arusaadav, et Te soovite oma valdkonda natuke põhjalikumalt avada – anda lugejale eelteadmised, et ta oleks ettevalmistatud Teie panusest aru saamiseks. Selleks on hea aga juba järgmine suurem peatükk pärast sissejuhatust. Sissejuhatus ise proovige hoida paari lehekülje pikkune, sissejuhatav ja tabav.
Käesolev mall kirjeldab peatükis 2 lõputöö dokumendi vormistamisega seotut ning esitab soovitusi. Käsitletakse erinevaid lõputöö komponente alates struktuurist endast kuni töö elementide ja viideteni. Iga komponendi juures on esitatud soovitused, mida selle komponendi vormistamise juures silmas pidada. Peatükk 3 annab seejärel mõned tekstiloomega seotud juhtnöörid, näiteks tehisaru kasutamise kohta tekstiloomel.
Mall on struktureeritud sarnaselt nagu lõputöögi. Selle malli kasutamiseks lõputöö puhtandi vormistamisel tuleks kustutada mallis esitatud sisu ning asendada see valmis sisuga enda mustandist. Asendatud sisu võiks olla põhimõtteliselt lõplik sisu, sest kui pärast vormistamist see sisu suuresti muutub, võib olla vaja vormistamise töö uuesti teha. 

[bookmark: _Ref184346282][bookmark: _Toc187940831]Vormistamine
Teie lõputöö dokumendi vormistamine hõlmab väga erinevaid tööriistu, millest Te kõigest ei pruugi teadlik olla. Kuna hea vormistamine on 25% Teie lõputöö hindest, on oluline vormistamist võtta tõsiselt ja varuda selleks aega. Eriti kui Te ei ole varem nii suuri dokumente nii põhjalikult vormistanud või vastavate tööriistade kasutamist õppinud. Käesolev peatükk kirjeldab lähemalt lõputöö erinevate osade vormistamispõhimõtteid.
[bookmark: _Toc187940832]Tiitel- ja infoleht
Kõige esimese lehekülge – tiitellehe – vormistamine on siin mallis juba tehtud. Tiitellehel peab olema Teie lõpetatav õppekava (sh õppeasutus ja instituut), lõputöö pealkiri, töö liik ning maht vastavalt õppetasemele, Teie kui autori nimi, Teie töö juhendajate nimed (soovi korral võite lisada ka nende teaduskraadid) ning töö avaldamise asukoht ja aasta. Tiitellehel on kollase taustaga markeerinud kohad, mida Te peate oma töö korral muutma Teie tööle vastavaks. Pärast oma andmete  sisestamist, eemaldage kollane taust. Kindlasti kontrollige kirjutatud informatsioon üle. Näiteks, kui otsustasite lisada juhendajate teaduskraadid, siis kas vastava kraadi lühend on MSc (Master of Science) või MA (Master of Arts). Erinevate õppekavade lõpetajatel on kraadi nimetus erinev.
Tiitellehele järgneb infoleht, kus on Teie töö lühikokkuvõte, võtmesõnad ning CERCS koodid. Lühikokkuvõte peaks andma ülevaate kõigist Teie töös tehtust. Näiteks kui Teie töö sisupeatükkidest kolm on sellised, mis kirjeldavad põhjalikult erinevaid töö käigus tehtud asju ning vastavaid tulemusi, siis peaks lühikokkuvõttest olema see informatsioon loetav. Keskenduge lühikokkuvõttes sellele, millest Teie tehtust saab lõputöös lugeda.
Võtmesõnad on Teie töös olulisi aspekte nimetavad mõisted, nimetused või nimed. Võtmesõnade väljamõtlemine vajab, et Te mõtleksite oma tööst ülevaatlikult. Millised olulised mõisted tulevad Teile pähe, kui Te oma tööst tervikuna mõtlete? Inspiratsiooniks on hea vaadata teisi varem sarnasel teemal tehtud lõputöid ning nende võtmesõnu. Joonis 1 esitab varasemalt Tartu Ülikooli arvutiteaduse instituudis aastatel 2015–2021 kaitstud lõputööde populaarsemate võtmesõnade sõnapilve[footnoteRef:2].   [2:  https://cglearn.eu/theses/top ] 

[bookmark: _Ref184247279]Joonis 1. Aastatel 2015–2021 arvutiteaduse instituudis kaitstud lõputöödes kasutatud levinumate võtmesõnade sõnapilv.
Lisaks võtmesõnadele tuleb Teil määrata oma tööle ka Common European Research Classification Scheme (CERCS) kood. Need koodid klassifitseerivad erinevaid teadusvaldkondi. Tihti võib lõputöö puhul olla keeruline klassifitseerida seda konkreetsete CERCS klassifikaatoritega. Sellegipoolest tuleks Teil leida klassifikaator, kuhu alla Teie töö kõige rohkem läheb. Vajadusel võite kasutada töös ka mitut CERCS koodi. Klassifikaatorid leiab Eesti Teadusinfosüsteemi veebilehelt: https://www.etis.ee/Portal/Classifiers/Index/26. 
Pärast infolehte on Teil võimalik lisada oma tööle ka visuaalne kokkuvõte. Selleks on üks joonis, mis kujutab asjalikult Teie töö protsessi ja tulemusi. Joonisele tuleb lisada Tartu Ülikooli arvutiteaduse instituudis kaitsvate lõputööde nõuete ja hindamise dokumendis nõutud informatsioon. Lisades arvutiteaduse instituudi logo, tuleb arvestada logo kaitstud alaga – logol peab igalt poolt olema ühe majakese kõrguse jagu vaba ruumi. Visuaalne kokkuvõte on väga kasulik lisa Teie tööle, sest see annab väga kiiresti edasi lugejale Teie töö olemuse. Samuti saate Te tehtud graafikat kasutada hiljem oma kaitsmisel ja töö populariseerimisel.
[bookmark: _Toc187940833]Struktuur
Teie lõputöö lugejale on oluline, et töö dokument oleks loogiliselt ja arusaadavalt ülesehitatud. Lugeja juhtimist läbi Teie lõputöö aitavad head pealkirjad, sisukord ning sisu mõistlik peatükkideks jaotamine.
[bookmark: _Toc187940834]Pealkirjad
Nii Teie lõputöö enda kui selle peatükkide pealkirjad on hea mõelda lühikesed ja tabavad. Pikad pealkirjad võivad kanda endas liiga palju mõtteid ning võite oma lugeja kaotada juba pealkirja lugemisel. Lõputöö enda pealkiri võiks mahtuda maksimaalselt kahele reale. 
Inglise keeles tuleks pealkirjad kirjutada läbiva suure algustähega. Selles osas on teatud sõnade puhul erinevaid stiile, kuid üldiselt peaksid kõik sõnad peale ase- või sidesõnade algama suurtähega. Hea on kasutada tööriista Capitalize My Title: https://capitalizemytitle.com/ 
Eesti keeles aga kirjutatakse ainult pealkirja kõige esimene täht suurtähena ning ülejäänud sõnad niimoodi nagu tavaliselt.
Pealkirjades tasub proovida vältida kirjavahemärkide kasutamist. Olenevalt töö olemusest võib näiteks mõttekriips olla sobilik. Näiteks, kui Te lõite tarkvaratoote, on töö pealkirjas hea mainida selle nimi ning mõttekriipsu kasutades paari sõnaga selle unikaalne väärtus. Seevastu näiteks komade või küsimärkidega seotud lause pealkirja ei sobiks.
Need põhimõtted kehtivad ka Teie töö peatükkide pealkirjade puhul. Sisupeatükkide pealkirjad algavad numbritega. On Teie valida, kas tahate nummerdamist alustada peatükist “Sissejuhatus”  ja lõpetada peatükiga “Kokkuvõte” või jätate need kaks pealkirja nummerdamata. Siin mallis on “Sissejuhatus” ja “Kokkuvõte” nummerdatud. Peatükile “Kokkuvõte” järgnevad nummerdamata pealkirjad “Viited” ja “Lisad”. Kusjuures erinevate lisade jaoks on mõistlik jälle kasutada nummerdamist. Lisade nummerdamisel saab kasutada näiteks Rooma numbreid (Lisa I, Lisa II) või suurtähti (Lisa A, Lisa B).
Alampeatükkide nummerdus sisaldab ülempeatüki numbrit. Näiteks peatüki 2 alampeatükid on 2.1, 2.2 jne. Kusjuures punkt terve nummerduse lõpus on ainult esimese taseme pealkirjade korral. Alates kolmanda taseme alampealkirjast võib soovi korral nummerduse ära jätta. Siin mallis on pealkirjade stiilid (Heading 1, Heading 2 jne) seadistatud niiviisi, et nummerdamine oleks automaatne.
[bookmark: _Toc187940835]Sisukord
Teie töö alguses, pärast infolehte ja visuaalset kokkuvõtet ning enne esimese peatüki algust, on sisukord. Sisukord on võimekamates tekstitöötlusprogrammides automaatselt genereeritav. Ka siin mallis on sisukord automaatne. See genereeritakse pealkirja-tüüpi (Heading 1, Heading 2 jne) stiilides pealkirjade järgi. On oluline, et sisukorra enda pealkiri või ka sisukorrale eelnevad pealkirjad neid tüüpe ei kasutaks, sest need pealkirjad sisukorda tulla ei tohi. Käesolevas mallis on loodud Unlisted Heading stiili järgi. 
[bookmark: _Toc187940836]Tekst
Lõputöö tekst peab olema rööpjoondatud (teksti äär nii vasakult kui paremalt lehe servast sirge). See võib tekitada olukorra, kus ühes reas jääb sõnade vahele visuaalselt liiga palju ruumi. Sellisel juhul tuleks kasutada poolitamist, et sõnadevahelist ruumi korrastada. Paljud tekstiredaktorid pakuvad ka automaatse poolitamise võimalust, kuid sellega võib juhtuda, et poolitusi tuleb liiga palju. Sõnade poolitamine raskendab teksti lugemist ja seda võiks teha minimaalselt. Võiks vältida olukordi, kus mitu rida järjest on poolitatud.
Teksti vormistamisel on Tartu Ülikooli arvutiteaduse instituudis kaitstavate lõputööde nõuete ja hindamise dokumendis esitatud veel mitmeid teksti vormistuse reegleid. Näiteks peaks teksti reavahe olema vahemikus 1,0–1,5. Siin mallis on kasutatud 1,5 reavahet.
On võimalik kasutada kaldkirja, rasvast kirja jm teksti vormistamise vahendeid, et oma tekstis mõisteid ja mõtteid rõhutada. Siiski tasub näiteks rasvase kirja kasutamisega olla pigem tagasihoidlik, et Teie töö ei muutuks liiga kirjuks.
Lõike kirjutades võite jälgida, ega Teie lõigu lõppu ei jää viimasele reale ühte üksikut sõna. Sellist sõna nimetatakse orvuks sõnaks ja visuaalselt ei ole see väga kena. Orbude sõnade või ka tekstiridade (üksik tekstirida lehe üleval ääres, mille järel hakkab uus peatükk või tuleb tühi leht) kontroll on midagi, mida on mõistlik teha puhtandi vormistamisel viimasena.
[bookmark: _Toc187940837]Elemendid
Teie lõputöö väljanägemisele ja arusaamise parandamisele aitavad väga palju kaasa erinevad elemendid nagu joonised, tabelid ja koodinäited.
[bookmark: _Toc187940838]Joonised
Joonisteks nimetame kõiksuguseid lõputöösse lisatud pilte, olgu nendeks graafikud, fotod või ekraanitõmmised. Need kõik tuleb nimetada joonisteks, lisada number ja pealdis. Microsoft Wordis käib see nii, et tuleb pildi peale vajutada parema hiireklahviga, valida Insert Caption (vaata Joonis 2). Avanevas aknas tuleb valida pealdise sildiks joonis (või luua selline, kui seda juba pole). Pealdise asukoht peab olema joonise all (vaata Joonis 3).
[image: ][image: ] 




[bookmark: _Ref184338938]Joonis 2. Pealdise lisamise nupp pildi kontekstimenüüs.
[bookmark: _Ref184310567]Joonis 3. Pealdise lisamise aken.


[image: ]Seejärel tuleks joonisele kirjutada kirjeldav lühike pealdise tekst. Sellest peaks olema selge, mida on joonisel kujutatud. Pealdis tuleb eraldi tekstikasti, kui joonis on mähitud (wrap). Pealdis peaks olema visuaalselt rohkem joonise ligi kui sellele järgneva sisuteksti ligi. Siin mallis olev Caption stiil lisab pealdistele alla rohkem ruumi kui nende kohale.
Joonise õige mähkimine on oluline joonise paigutamise jaoks. Te võite jooniseid paigutada oma töös nii lehe keskele kui ka mähkida näiteks teksti kõrvale. Mähkimise seaded avanevad vastavalt ikoonilt, kui olete pildi selekteerinud vasaku hiire-klahviga (vaata Joonis 4).[bookmark: _Ref184310964]Joonis 4. Mähkimisseaded.

Tekst on soovitav joonise ümber mähkida olukorras, kus joonise laius on umbes 1/3 lehekülje laiusest. Muudel juhtudel näeb joonis tõenäoliselt parem välja lehekülje keskel ilma mähkimiseta. 
Jooniseid paigutades tuleb olla väga ettevaatlik, et Te ei skaleeriks joonist ebaühtlaselt. Joonise suurust skaleerides muutes peab joonis nii vertikaalselt kui horisontaalselt skaleeruma samamoodi. Tüüpiliselt joonise nurgast (mitte servast) skaleerides skaleerub joonis ühtlaselt. Mõnes programmis on vaja selleks kas Shift või Ctrl nuppu ka vajutada. Sellega mitte arvestamine tekitab väljavenitatud joonised ja see on väga halb stiil.
Jooniseid tehes on soovitatav luua enda lõputöö jaoks ühtlane värvipalett ja stiil. See tähendab, et kui Te teete näiteks graafikuid, siis nendel oleks kasutatud läbivalt samu värve (muidugi samas tähenduses) ja stiili. Hea tööriist värvipaleti loomiseks on Coolors: https://coolors.co/generate. Vastavalt olukorrale tuleb muidugi arvestada, et Teie värvipaleti värvid toetaksid ka graafikute lugemist ning korrektset tõlgendamist. Näiteks ei tohiks valida liiga sarnaseid värve graafikul kahe sisuliselt erineva andmepunkti tähistamiseks. Andmete visualiseerimise põhimõtete kohta on näiteks rääkinud Tamara Munzner oma loengus “Keynote on Visualization Principles” [1]. Hea ja ühtlane värvivalik ning stiil ei ole olulised mitte ainult andmete visualiseerimisel, vaid ka näiteks ekraanitõmmistele lisatud graafiliste elementide ja ka muidu jooniste puhul üldiselt.     
[bookmark: _Toc187940839]Tabelid
Peale jooniste saab lõputöösse lisada ka andmetabeleid. Tabelite lisamisel tuleks arvestada, et väga suuri tabeleid on raske lugeda ja võib-olla peaks nendel kujutatut esitama hoopis graafikuna. Mõnikord on aga oluline andmed esitada just tabeli kujul. Väiksemad tabelid sobivad väga hästi lõputöö sisusse. Suuremad tabelid saab esitada lõputöö lisades, kas sektsioonis “Lisad” või isegi eraldi failina lõpuööga kaasapandud failide komplektis.
Tabeli puhul kehtivad samad soovitused nagu jooniste puhul. Ainus erinevus on, et tabeli pealdis käib tabeli kohale (jooniste puhul käib alla). Vaata näiteks Tabel 1. Siin mallis on tabeli pealdistele stiil Table Caption, sest nende puhul oleks vähem tühja ruumi alt poolt ja rohkem ülevalt poolt.
[bookmark: _Ref184313722]Tabel 1. Jooniste ja tabelite vormistamise erinevused lõputöö dokumendis.
	
	Pealdise asukoht
	Sisu

	Joonis
	All
	Pildid, graafikud, fotod, ekraanitõmmised

	Tabel
	Kohal
	Andmed

	Koodinäide
	All või puudub
	Programmi kood, pseudokood


Tabeli sisu puhul on mõistlik kasutada 1,0 reavahe, sest muidu ei jää tabelis olev sisu lahtrite sisse vertikaalselt keskele. Tabeli vormistamisel on jällegi hea kasutada eelnevalt kirjeldatud ühtset visuaalset stiili ja värve. Tuleb ka valida, mis teksti suurust ning küljendust soovite kasutada. Näiteks tabelis Tabel 1 on kasutatud 11pt kirja, kuigi dokumendi tekst ise on 12pt.
[bookmark: _Toc187940840]Koodinäited
Programmi kood on soovitatav kirjutada püsisammulise (monospace) kirjastiiliga. Tuleks valida üks selline kirjastiil ja kasutada sama läbivalt lõputöö vältel. Näited sellistest püsisammulistest kirjastiilidest on Consolas ja Courier New.
Koodinäite vormistamine ei ole nii reguleeritud nagu piltide ja tabelite puhul. Lühikesi koodinäiteid saab kirjutada teksti sisse. Näiteks võib kirjutada, et muutuja deklareerimine ja väärtuse omistamine käib koodiga var a = 10;. Pikema koodinäite puhul tuleks teha eraldi plokk siin mallis oleva stiiliga Code Block. Näiteks nii:
function add(a, b) {

    return a + b;
}
Stiil Code Block lisab koodi sisaldavale lõigule ümber joone ja kasutab püsisammulist kirjastiili. Te võite oma koodinäites koodi värvida (näiteks kasutades koodi automaatselt värvivat tarkvara) selliseks, et ta oleks hästi loetav. Koodiplokki ümbritsev tekst peab piisavalt selgelt vastavat koodi sisuliselt käsitlema.
[bookmark: _Toc187940841]Matemaatilised valemid
Matemaatiliste valemite vormistamine on mõnevõrra keerulisem kui eelnevalt kirjeldatud elementide puhul. Matemaatilist valemit tuleb lisada tööriistaga Insert → Equation. Valemi saab lisada teksti sisse. Näiteks liitmist kirjeldab valem . Suurema ja viidatava valemi jaoks tuleb valem lisada uuele reale. Tollele reale tuleb tekitada kaks tabulatsiooni markerit (tab) vajutades hiirega lehekülje kohal oleva joonlaua peale. Üks marker tuleb joondada keskele (topeltklikk markeril võimaldab seda seadistada) ja teine paremale. See tehnika võimaldab lisada valemi joondatult lehe keskele ning valemi numbri sellest paremale lehe äärde. 
Parema markeri alla tuleb lisada valemi number kasutades tööriista References → Insert Caption. Sildiks saab valida sildi “Valem”. Seejärel tuleb teha valik Exclude label from caption, et valemist paremale tekiks ainult number („1“, mitte „Valem 1“). See on number, mida saab seejärel tekstis viidata. Valemi numbri ümber käivad ka sulud, mis paraku Microsoft Wordis tuleb käsitsi selle ümber lisada. Niimoodi on vormistatud siin mallis valem 1.
[bookmark: _Ref184319910][bookmark: _Ref184319024]		(1)

Võimalik, et valemile ristviite lisamisel ilmub ristviitesse terve valem. Sellisel juhul on vaja lisada pealdise numbri ümber stiilivahetuse sümbolid, mis tekivad klahvikombinatsiooniga Ctrl + Alt + Enter[footnoteRef:3]. Need peidetud sümbolid näevad välja nagu lõigulõpu sümbol ¶, kuid selle ümber on punktiirjoon. Alternatiiv on kasutada valge piirjoonega nähtamatut tabelit, et joondada valem ja selle pealdise number õigesti. Oluline on, et valem ise oleks lehe keskel ning viidatav number sulgudes lehe paremal ääres. [3:  https://answers.microsoft.com/en-us/msoffice/forum/all/how-do-i-insert-equation-references-without-word/a78db062-497a-e011-9b4b-68b599b31bf5 ] 

[bookmark: _Toc187940842]Viited
Õigesti viitamine on Teie töös väga oluline. Ebaõnnestunud viitamise korral võib Teie töö sisaldada akadeemilist petturlust ning selle eest võib Teie töö saada ülevaatamisel negatiivse hinnangu. Käesolevas mallis on eelnevalt kasutatud kolme tüüpi viiteid. Nendeks on töö enda erinevate elementide ja osade vahel olevad ristviited, niinimetatud nõrkade välisviidete jaoks kasutatud joonealused viited ning kasutatud allikate põhiviited ehk tugevad viited.
[bookmark: _Toc187940843]Ristviited
Teie töös olevad joonised, tabelid ja matemaatilised valemid peavad kõik olema tekstis ristviidatud. Selle reegli eesmärk on tagada, et Teie tööd illustreerivad elemendid päriselt ka töö sisu toetaks. Lisatud element peab olema Teie tekstiga seotud ning seega õiges kohas ristviidatud. Ristviidet saate luua, kui valite tööriista References → Cross-reference. Avanevas aknas saate valida, millist tüüpi elementi viidata tahate (nt joonis, tabel, koodinäide, valem). Viide peaks olema elemendi silt ja number, kuid tüüpiliselt mitte terve pealdis. Ristviide muutub teksti sees ka lingiks (see link säilub ka PDF-faili eksportimisel). See tähendab, et kui ristviite peale vajutada, viiakse lugeja viidatud elemendi juurde.
Vahetevahel võib juhtuda, et tahate viite silti muuta. Kuna viite sildid on automaatselt genereeritud, siis nende muudatused kirjutatakse dokumendi uuendamisel (mis toimub nt PDF‑faili eksportimisel) üle. See tähendab, et niisama ei tohiks Te viite silti muuta. Olukorras, kus seda siiski vaja läheb, tuleb konkreetne ristviite silt ära lukustada klahvikombinatsiooniga Ctrl + F11. See lülitab välja ristviiteviite sildi automaatse uuendamise, seega ei uuene ka ristviite number. Näiteks, kui Te olete muutnud ja lukustanud ära ristviite tekstis „vaata Joonist 1“ (vaikimisi oleks ristviide „Joonis 1“) ning nüüd lisate dokumenti ettepoole veel ühe joonise, siis too ettepoole lisatud joonis saab numbri 1 ning Teie lukustatud ristviite sildil on vale number. Seega ristviite lukustamist tuleks teha ettevaatlikult ning ühe viimase tegevusena dokumendi vormistamisel. 
[bookmark: _Toc187940844]Joonealused viited
Väliseid viiteid saab nimetada nõrkadeks ja tugevateks. See kirjeldus ei ütle midagi välise viite mõju või kasulikkuse kohta Teie tööle. Tihtipeale on teatud väliste allikate puhul ka vaja teha Teil subjektiivne otsus, kas see on pigem nn nõrk või tugev viide. Nõrgad viited on näiteks viited Wikipedia artiklitele, Stack Overflow postitustele, toodete kodulehtedele, sõnastikele ja privaatsele suhtlusele, kus viidatud allikas ei ole väga selgelt konkreetse autori poolt mõnes väljaandes publitseeritud. Üldiselt võib mõelda, et kõiksugused veebiviited on just pigem nõrgad viited. Samas veebiviide võib olla ka näiteks tunnustatud autori poolt kirjutatud blogipostitus, mis juhul võib tegu olla pigem tugeva viitega.
Nõrgad viited tuleks vormistada joonealuste viidetena. Selleks tuleb lihtsalt valida tööriist References → Insert Footnote ja kopeerida joonealusesse viitesse veebiviite link. Sellise viite puhul ei ole väga oluline hakata viitesse otsima autorit (nt mõne toote veebilehe, tarkvara dokumentatsiooni või Wikipedia artikli puhul ei pruugigi olla lihtsasti tuvastatavat autorit). Tüüpiliselt piisab lisada joone alla lihtsalt link vastavale veebilehele, kust Te viidatud info saite.
Sellised joonealused viited on väga head, kuid Teie töö peaks põhinema lisaks nendele ka mõistlikul hulgas tugevatel viidetel ehk põhiviidetel.
[bookmark: _Toc187940845]Põhiviited
Siin mallis on nimetatud põhiviideteks neid viiteid, mis lähevad Teie töö lõpus olevasse Viidete sektsiooni. Seda sektsiooni nimetatakse vahel ka „Viidatud kirjandus“ või „Kasutatud allikad“. Sinna lähevad tugevad viited, mis on tüüpiliselt konkreetse autori poolt tunnustatud väljaandena avaldatud. Näiteks teadusartiklid, raamatud, konverentsiettekanded, lõputööd, aga ka võivad olla blogipostitused või uudisartiklid. Vastavalt Teie õppeastmele, millel lõputööd esitate, võiks Teil põhiviiteid olla piisavalt. Täpset arvu on keeruline öelda, sest see sõltub palju Teie töö olemusest, viidatud allikate tugevusest ning kui põhjalikult olete viiteid kasutanud. Samas ainult kaks põhiviidet on iga kõrghariduse õppeastme puhul kindlasti liiga vähe.
Põhiviidete vormistamisel on levinud erinevates valdkondades levinud erinevad stiilid. Oma lõputöös on Teil võimalik valida omale meeldiv viitamisstiil. Arvutiteaduses on levinud ACM ja IEEE numbrilise viitamise stiilid. Need on sellised, kus allikad nummerdatakse nurksulgudes olevate numbritega (nt „[1]“, „[2]“ jne) ja nendega ka teksti sees viidatakse. Matemaatikas on levinud ka trigraafiline AMS viitamisstiil, kus nurksulgude sees on autorite esitähed või initsiaalid ning osa aastanumbrist (nt „[Mun12]“). Sotisaalteadustes on levinud näiteks APA-viitamisstiil, kus viidatakse autori nime ja aastaarvuga ümarsulgudes (nt „(Munzner, 2012)“).
Viidete vormistamisel on kolm võimalust. Esiteks võite otsida endale meeldiva viitamisstiili (nt ACM/IEEE või APA) reeglid ning nende järgi viidete sektsioon käsitsi teha. Teiseks saab kasutada Microsoft Wordis olevat bibliograafia tööriista, mille leiab References menüüst. Kõige lihtsam on aga kolmas soovitus kasutada mõnda välist tööriista nagu Zotero[footnoteRef:4]. [4:  https://www.zotero.org/ ] 

Zotero võimaldab Teil koguda viited ja nendega seotud andmed (sh failid ja Teie märkmed) väga lihtsasti Teie isiklikku andmebaasi Zotero töölauarakenduses. Juba näiteks mustandi kirjutamisel Google Docsis on Teil võimalik Zoterot kasutada, et viited õigetesse kohtadesse lisada ja vormistada. Microsoft Wordi vormistama tulles saab kasutada Zoteroga kaasa tulevat Wordi pistikprogrammi, mis lisab Wordis tööriistaribale Zotero paani. See võimaldab otsida ja lisada viiteid otse Teie isiklikust kogutud viidete andmebaasist ning pärast ühe nupuvajutusega vormistada Viidete sektsiooni õigesti vormistatud sisu. Zoteros on olemas muu hulgas IEEE/ACM ja APA stiilid, kuid AMS trigraafiline stiil on sealt selle malli koostamise ajal puudu[footnoteRef:5]. Samuti ei tee Zotero praegu viidete linke hüperlinkideks[footnoteRef:6]. Siiski, kui ekspordite Microsoft Wordi dokumendi PDF-formaati, siis PDFi lugerid tunnevad tavaliselt lingi kuju ära ning hüperlingivad need lugeja jaoks juba ise. [5:  https://forums.zotero.org/discussion/107971/computer-graphics-forum-eurographics-citation-style ]  [6:  https://forums.zotero.org/discussion/76312/csl-style-with-doi-hyperlinks ] 

Viidatud teadusartiklitel on tüüpiliselt Document Object Identifier (DOI) numbrid. Nende põhjal tekivad DOI lingid[footnoteRef:7] (kujul doi.org/[number]). Teadusartiklitele viidates on soovitatav lisada viitesse ka vastavad DOI lingid ilma vaatamise kuupäevata. Allikate linkide lisamisel tuleb kindlasti tähele panna, et oleks õiged ja töötavad lingid. Võib juhtuda olukord, kus kasutate teadusartiklitele ligipääsuks ülikooli vaheserverit (proxy) ja sellisel juhul võivad Teie lingid veebilehitseja aadressiribal olla selle vaheserveri lingid. Kontrollige kindlasti, et allikate lingid oleksid puhtad, töötavad ning võimalusel eelistage DOI-linke. [7:  https://dx.doi.org/ ] 

[bookmark: _Toc187940846]Lisad
Pärast viidete sektsiooni tuleb Teie lõputöös sektsioon “Lisad”. Selles sektsioonis saab esitada näiteks suuremad tabelid või ekraanitõmmised, mis töö sisu osasse ei mahu. Tihtipeale on seal mõistlik ka esitada Teie tööga seotud sõnastik, kus olete defineerinud oma töös kasutatud spetsiifilised erialaterminid. Olukorras, kus olete lõputöö käigus loonud tarkvara, saab sektsiooni “Lisad” lisada ka tarkvara käivitus- ja kasutusjuhendi. Iga nimetatud lisa kohta saab sektsiooni “Lisad” teha eraldi alajaotuse ja omale meeldival viisil need nummerdada. Näiteks: „Lisa I: Sõnastik“, „Lisa B – Programmi kasutusjuhend“ vms. Juhiseid hea kasutusjuhendi kirjutamiseks on mitmeid, kuid üks soovitus on näiteks Graves ja Gravesi õpik „A Strategic Guide to Technical Communication“ tehnilist laadi teksti kirjutamiseks [2].
Väga oluline lisa on kaasapandud failide kirjeldus. Lõputöö enda dokumendiga koos on Teil võimalik esitada arhiivifail. Seal arhiivifailis on tüüpiliselt pikemad tekstid (nt kui programmi kasutusjuhend on pikk, on vaja olnud lisada pikemad kasutatud varade litsentsid, uuringus kasutatud küsimustik vms), suuremad andmefailid (nt uuringu käigus mõõdetud analüüsimata tulemused, nende tulemuste analüüsifailid, heli- ja videosalvestised tarkvarast või selle testimisest vms), loodud tarkvara, selle lähtekood, disaini kontseptsioonid ja muud Teie lõputöö käigus tekkinud failid. Lisade sektsioonis kasutage ühte lisadest, et kirjeldada kaasapandud arhiivi sisu. 
[bookmark: _Ref185607096][bookmark: _Ref185607101][bookmark: _Toc187940847]Litsents
Pärast sektsiooni “Lisad” tuleb Teie lõputöö dokumendi kõige lõppu lisada litsents, mis lubab Tartu Ülikoolil säilitada ja avaldada Teie lõputööd. Selle teksti uuendatakse tihti ja võib sõltuda sellest, kas Teie lõputöö tekst on salastatud või mitte. Uusima litsentsi tekstid leiate aadressilt: https://adr.ut.ee/?page=pub_list_dynobj&desktop=57835&tid=70993&data_only=true&search=Otsi&field_100193_search_type=ANY&field_100193_text_search_value=ppimine.
Ülaoleval lingil on lihtlitsents dokumendis numbriga 30. Enamikel juhtudest peaks see litsents Teile sobima. Olukorras, kus Teie töö sisaldab informatsiooni, mida ei tohi mingi ajaperioodi jooksul või isegi tähtajatult avaldada, peate esitama vastava litsentsi kasutamiseks avalduse õppeprodekaanile. Avaldus on dokumendis number 32 ja kui õppeprodekaan on Teie avalduse rahuldanud, saate kasutada vastavate piirangutega litsentsi dokumendist numbriga 31.
[bookmark: _Toc187940848]Meta-andmed
Teie lõputöö faili küljes on ka meta-andmed ehk andmed lõputöö faili kohta. Neid saate näha ja muuta Microsoft Wordis kui valite File → Info. Kõige olulisem seal on Teil täita ära faili pealkirja (Title) ja siltide (Tags) lahtrid. Kirjutage nendesse oma lõputöö pealkiri ja võtmesõnad.
[image: ]
Joonis 5. Faili pealkirja ja siltide meta-andmed.
Soovitav on üle vaadata ka ülejäänud failiga seotud meta-andmed, et nendes oleks kõik korras. Varasemalt on juhtunud, et meta-andmetes olev faili autor ja muutja ei ole olnud lõputöö autor. Selline vastuolu tekitab kahtlust, kes on lõputöö dokumendi tegelikult kirjutanud.
[bookmark: _Ref184346299][bookmark: _Toc187940849]Tekstiloome
Selleks hetkeks, mil Te käesolevat malli kasutama hakkate, on Teil tõenäoliselt oma lõputöö sisuline osa valmis mõnes mugavamas ja koostöösõbralikumas keskkonnas, nt Google Docs. Vormistamise juurde tasub minna siis, kui lõputöö sisuline osa enam väga ei muutu. Vastasel juhul võivad muudatused nõuda vormistamise töö uuesti tegemist. Siiski on mõned vormistusega seotud soovitused aktuaalsed ka varem, kui alles mustandi puhtandiks vormistamisel.
[bookmark: _Toc187940850]Peatükid
Teie lõputöö peatükid võiksid olla üksteisega mahult tasakaalus. Kuna käesolev mall keskendub vormistamisele, siis siinkohal malli sisu selles eksib (eelnev peatükk 2 on tunduvalt mahukam kui käesolev peatükk 3). Teie töös võiksid kõik peatükkide “Sissejuhatus” ja “Kokkuvõtte” vahel olevad peatükid olla mahult enam-vähem võrdse kaaluga. Selline põhimõte aitab Teil ka mitte tegeleda liiga palju ainult oma lõputöö ühe osaga, vaid võrdsemalt kõigi oluliste osadega. See, mis nendes sisupeatükkides täpsemalt on ehk milliste osade vahel peaksite oma tööaega jaotama, sõltub Teie lõputöö tüübist. Tartu Ülikooli arvutiteaduse instituudis kaitstavate lõputööde nõuete ja hindamise dokument defineerib teatud arvu erineva sisu ja fookusega lõputööde tüüpe. Uurimis- või õpperühm, kus Teie oma lõputööd teete, võib defineerida neid veel omakorda. Hoidke pilk peal, et Teie lõputöö dokumendi sisu hõlmaks tasakaalukalt Teie lõputöö tüübis ettenähtavat.
Hetkel, mil Teie lõputöö hakkab vormi võtma, oleks hea vaadata lõputöö dokumenti tervikuna. Microsoft Wordis saate seda teha, kui valite View → Multiple Pages ja suumite välja. See kuva näitab Teile tervet Teie tööd ülevaatlikult. Justkui oleksite oma töö välja printinud ja kõik lehed eraldi suure laua peale laotanud. Sellest ülevaatest Te näete, kas Teie erinevad töö osad on omavahel tasakaalus ja visuaalselt kooskõlas (vt Joonis 6).



[image: ]Lõputöö üldisest vaatest näeb ka, kas kõikides vajalikes kohtades on tekst olemas. Näiteks peaks iga peatükk algama peatükki sissejuhatava tekstiga. See tekst peab olema enne kui tuleb alampeatüki pealkiri. Peatükki sissejuhatav tekst kirjeldab, miks käesolev peatükk on Teie töös oluline ning mida võib lugeja oodata alampeatükkidest. Lisaks sellele võiks (alam)peatükkide sisu olla seotud omavahel siduvate lausetega ning suurema peatüki lõpus kirjas ka vastavat peatükki kokkuvõttev lõik. Peatükk ei tohiks alata ega lõppeda ühegi elemendiga (joonis, tabel, koodinäide, valem) ega loeteluga. Oluline on, et Teie töö oleks sujuv lugeda.[bookmark: _Ref185208357]Joonis 6. Lõputöö mall dokumendi tervikuna vaatamise kuvas.

[bookmark: _Toc187940851]Õigekirjakontroll
Puhtandi vormistamisel aitab Teid väga palju Microsoft Wordi õigekirjakontroll, mis tasub kindlasti sisse lülitada. Olles mustandiga kaua aega tööd teinud, olete võib-olla juba ära harjunud ühte ja sama teksti nägema ning seetõttu võib olla raske ise kirjavigu märgata. Wordis on olemas nii eesti kui inglise keele jaoks õigekirjakontrolli tööriist. Kirjavigadega töö korral on Teil oht saada madalam hinnang.
Muidugi võite kasutada ka teisi õigekirja parandavaid tööriistu nt Grammarly, kui Teil on neile ligipääs ja need Teie tööd efektiivsemaks teevad.
[bookmark: _Toc187940852]Generatiivse tehisaru kasutamine
Generatiivse tehisaru tööriistad ja nende kasutamine võimaldab ka Teie tööd efektiivsemaks muuta. Siinkohal on keskendutud tehisaru kasutamisele tekstitoimetamise seisukohast. Olukorras, kus olete tehisaru kasutanud oma töö sisulistel eesmärkidel (nt uuringu küsimuste koostamisel), tuleks Teil kindlasti see kasutusmetoodika ära kirjeldada oma töö sisu osas. Seevastu teksti toimetamine ei ole Teie töö sisuline osa ja selle tarvis tehisaru tööriista kasutamist tuleks Teil lihtsalt mainida näiteks töö peatüki “Sissejuhatus” lõpus.
Hea viis tehisarul põhinevat juturobotit kasutada on näiteks anda talle ette oma lõputööst lõik ja viip, mis käsib muuta antud akadeemilise teksti lõigu paremini loetavamaks. Selle juures tuleb tulemus ise üle lugeda ja vajadusel veel korrigeerida. Tehisarul põhinev juturobot võib olla väärastanud Teie lõigus olnud mõtted ning need tuleb Teil taastada. Samuti ei pruugi Te isiklikult olla nõus konkreetse tulemuse stiiliga ning tahate seda ise veel omakorda korrigeerida. Tehisarul põhinevad tööriistad võivad aidata Teil teksti loetavust väga efektiivselt parandada, kuid Teil on vaja olla hoolas, et tehisaru poolt pakutud teksti poolt kantud mõtted on endiselt Teie ja pakutav akadeemilise stiili valik Teile meelepärane.
Kindlasti ei tasu ainult tehisaru poolt mõeldud lõike või sisu vahetult oma lõputöös kasutada. Lõputöö autor olete ikkagi Teie ning see tähendab, et Teie vastutate lõputöös kirjutatu eest. Tüüpiliselt on tehisaru kirjutatud tekst liiga üldistav, ülemäära illustratiivne ning sisaldab faktivigu, mida asjatundlik inimesest teksti autor ei teeks. Te ei taha olukorda, kus peate hakkama tekstis leiduvate probleemide pärast süüdistama kasutatud tehisaru tööriista.
[bookmark: _Toc187940853]Kokkuvõte
Käesolev mall on andnud ülevaate ja soovitused erinevate lõputööga seotud vormistamise ja tekstiloome tehnikate kohta. Kindlasti tasub konkreetsete reeglite jaoks vaadata Tartu Ülikooli arvutiteaduse instituudis kaitstavate lõputööde nõuete ja hindamise dokumenti. Kuigi käesolev mall keskendus Microsoft Word tarkvarale, siis järgides vormistusnõuded ning soovitusi, on võimalik Teil oma lõputööd vormistada ka teistes võimekates tekstiredaktorites (nt OpenOffice Writer, Pages, LaTeX jm). Mustandi pealt puhtandi vormistamise tööriista valiku tegemisel olge veendunud, et vastavas tööriistas on Teile vajalikud tööriistad olemas. Näiteks Google Docs selleks tööks ei sobi, sest seal on mitmed siin mallis kirjeldatud ja vormistamiseks vajalikud vahendid puudu.
Oma lõputöö vormistamisel tuleb Teil jälgida nii tööd tervikuna (struktuur, tasakaal, visuaalne stiil) kui ka mitmesuguseid individuaalseid komponente (infoleht, elemendid, viited, lisad, meta-andmed). Erinevad töö osad vajavad vormistamiseks erinevat lähenemist. Näiteks võib olla põhiviidete efektiivseks haldamiseks ja vormistamiseks hea kasutada välist tööriista nagu Zotero. Vormistamise alla kuulub ka mitte ainult elemendi paigutamine ja ristviitamine lõputöö dokumenti, vaid ka elemendi enda vormistamine. Näiteks Teie lõputöös kasutatud graafikud peavad olema samuti hästi kujundatud ning vormistatud nagu lõputöö ise. On oluline varuda aega, et õppida tööriistu ja tehnikaid ning vormistada oma lõputöö erinevatest külgedest.
Loodetavasti on käesolev mall on Teile abiks. Selle malli kasutamiseks tuleks teha mallist koopia ja kustutada või asendada ära kõik sisuline tekst. Malli konfigureeritud stiilid võiksid aidata Teid oma teksti puhtandiks vormistamisel. Kindlasti vaadake üle ka oma faili meta‑andmed, et need oleksid õiges vastavuses Teie lõputöö sisuga. Ka vormistamisega seotud probleemide korral saab Teie lõputöö juhendaja Teile abiks olla, seega olge julged talt abi küsima. Edu selle viimase 25% hinnatava osaga enne lõputöö esitamist!

[1]	Tamara Munzner, „Keynote on Visualization Principles“, Broad Institute, 2012. Vaadatud: 5. detsember 2024. [Online]. Available at: https://www.youtube.com/watch?v=ZgOF8R6YL2U
[2]	H. Graves ja R. Graves, A Strategic Guide to Technical Communication, 2nd edition. Broadview Press, 2012.

Siia saate teha eraldi alamsektsioonid näiteks oma lõputöö sõnastiku, kaasapandud failide kirjelduse, kasutajajuhendi, suurte piltide ja tabelite jaoks.

Siia peate lisama litsentsi, millega lubate Tartu Ülikoolil säilitada ja avaldada oma lõputööd. Uusimad litsentsi tekstid leiate järgnevalt aadressilt:
https://adr.ut.ee/?page=pub_list_dynobj&desktop=57835&tid=70993&data_only=true&search=Otsi&field_100193_search_type=ANY&field_100193_text_search_value=ppimine 
Palun vaadake käesolevas mallis peatükki 2.7, et saada teada, millist litsentsi on Teie töös siin leheküljel kasutada tarvis.

